**Հրաչյա Անուշավանի Պապինյան** (հունվարի 27, 1961, Հագվի, Թումանյանի շրջան, Հայկական ԽՍՀ, ԽՍՀՄ), հայ լրագրող, ռեժիսոր, «Թատերական Լոռի» փառատոնի տնօրեն։

Կենսագրություն
--------------

Ծնվել է 1961 թ. հունվարի 27-ին, Լոռու մարզի Թումանյանի տարածաշրջանի Հագվի գյուղում։ 1983 թվականից Թումանյանի շրջանային մշակույթի տանն աշխատել է մեթոդիստ, 1988 թվականից տնօրեն։ 1993 թվականին ընտրվել է Թումանյանի շրջանային խորհրդի գործկոմի մշակույթի բաժնի վարիչ և աշխատել մինչև գործկոմների լուծարումը։ 1997-2003 թթ. աշխատել է որպես Ալավերդու մշակույթի կենտրոնի տնօրեն և 1992 թվականից մինչև օրս կարճատև դադարով հանդիսանում է Ալավերդու քաղաքային թատրոնի գեղարվեստական ղեկավարը։ 1999 թվականին գործընկերոջ հետ հիմնադրել է Ալավերդու «Անկյուն գումարած 3» հեռուստաընկերությունը, եղել գլխավոր խմբագիր և նույն թվականինց զբաղվել է հեռուստալրագրությամբ։ 2000 թվականից համագործակցել է «Ինտերնյուս Հայաստան» կազմակերպության ծրագրերի հետ և ռեպորտաժներ պատրաստել «Ստորակետ», «Դիտակետ», «Խաչմերուկ» ծրագրերի համար, որոնք հեռարձակվել են Հայաստանում, Վրաստանում, Ադրբեջանում և ԱՊՀ երկրներում։ Որոշ տեսանյութեր հեռարձակվել են նաև CNN հեռուստաընկերության եթերում։ 2000-2021 թթ. եղել է Հայաստանի ազգային, այնուհետև Հայաստանի հանրային հեռուստաընկերության լրատվական ծրագրի Լոռու մարզի սեփական թղթակից։ 2003-2013 թթ.վարել է Հայաստանի հանրային հեռուստաընկերության «Կարծիք» հաղորդաշարը, եղել լրագրող, սցենարիստ և ռեժիսոր։ 1989 թ.-ից անընդմեջ հանդիսանում է «Թատերական Լոռի» փառատոնի տնօրեն։ 2009 թ. հեղինակել է «Պղնձե քաղաքի պատմությունը» գիրքը-ալբոմը, որը երկար տարիներ Ալավերդում իր կողմից կատարված ժողովրդագրական հետազոտությունների արդյունք է և պատմում է Ալավերդում պղնձարտադրության 240 տարվա մասին։

Բեմադրություններ
----------------

Թումանյանի շրջանային ժողովրդական թատրոն

* Շվարց, Գաբբե «Մոխրոտը»
* Վասիլի Շուկշինի «Փեսաս մի բեռ ցախ գողացավ»
* Շաքարյան «Օջախի տերը»

Ալավերդու քաղաքային թատրոն

* Բոմարշե «Ֆիգարոյի ամուսնությունը»
* Ֆիլիպո «Ուրվականները»
* Կասոնա «Ծառերը կանգնած են մահանում»
* Այվազյան «Դիպլիպիտո»
* Անանյան «Ամոթ է, խելքի եկեք»
* Լուի Վերնեյ «Հեղինեի առևանգումը»
* Սարտր «Դռնփակ»
* Ռազումովսկայա «Անհող այգի
* Դավթյան «Ռեքվիեմ»
* Մաքսիմով «Շտապ հարկավոր է հինգ հազար եվրո»
* Ֆիգեյրետո «Դոն Ժուան» և այլն

  

Հեղինակ է բազմաթիվ տեսաֆիլմերի, որոնք պատմում են մեր մշակույթի մեծերի, աշխարհի տարբեր անկյուններում գտնվող հայկական գաղթօջախների և այլնի մասին։

Պարգևներ
--------

* Մովսես Խորենացու մեդալ (2011)
* ՀՀ ազգային ժողովի պատվոգրով (2018)
* ՀՀ մշակույթի նախարարության ոսկե մեդալ (2014)
* ՀԹԳՄ ոսկե մեդալև գերատեսչական այլ պարգևներ
* 1987 թվականին Շուկշինի «Փեսաս մի բեռ ցախ գողացավ» ներկայացման համար արժանացել է Համամիութենական փառատոնի դափնեկրի կոչման
* 2012 թվականին Ռազումովսկայայի «Անհող այգի» ներկայացաման բեմադրության համար Հանրապետական փառատոնի դափնեկրի կոչման և առաջին մրցանակին։ Արժանացել է նաև այլ փառատոների դափնեկրի կոչման։

Լրագրողական մրցանակներ
----------------------

* «Հեռանե»-2003
* «Ոսկե կարաս»-2006
* «Ինտերնյուս Հայաստանի» կազմակերպած լրագրողական տարբեր մրցույթների հաղթող 1999-2005 թթ.
* 2004 և 2005 թվականներին երկու տարի անըդմեջ ստացել է ԵԱՀԿ Երևանյան գրասենյակի կազմակերպած բնապահպանական լրագրողական մրցույթների գլխավոր մրցանակները
* 2012 թվականին տեղական ինքնակառավարման համակարգի ներդրման 15-ամյակի կապակցությամբ հայտարարված տեսաֆիլմերի մրցույթի գրան-պրի
* 2019 թվականին ստացել է Երևանի Մամուլի ակումբի ամենամյա մրցանակ՝ Մարզային իրադարաձությունների օպերատիվ լուսաբանման համար

Արտաքին հղումներ
----------------

* «Պղնձե քաղաքի պատմությունը», Անտարես, Երևան -2010 թ
* Մեկնարկել է «Թատերական Լոռի» փառատոնը
* «Ա1+»-Ի ԼՐԱԳՐՈՂ ՌՈՒԶԱՆ ԱՄԻՐՋԱՆՅԱՆԸ` ԵՐԿՐՈՐԴ ՄՐՑԱՆԱԿԱԿԻՐ
* Ամփոփվել է Միջհամայնքային մշակութային I-ին ցուցահանդես /մարզային«ArtExpo»/-ի և մրցույթ-փառատոնի արդյունքները

Ծանոթագրություններ
------------------

1. ↑  Հայաստանի Հանրապետության մեդալներով պարգևատրելու մասին